Diari Oficial de la Generalitat Valenciana


Sumari del DOGV 6033, del 11-06-2009 (2009/6659)

ORDRE de 3 de juny de 2009, de la Conselleria de Benestar Social, per la qual s'efectua convocatòria pública per a l'any 2009, de concerts per a places assistencials en determinats centres residencials d'atenció especialitzada a menors.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6033

Data del DOGV
:   11-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6659


Data del document
:   03-06-2009

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * equipament social
    * suport econòmic
    * protecció de la infància

ORDRE de 3 de juny de 2009, de la Conselleria de Benestar Social, per la qual s'efectua convocatòria pública per a l'any 2009, de concerts per a places assistencials en determinats centres residencials d'atenció especialitzada a menors. [2009/6659]
L'Ordre de 17 de novembre de 2005, de la Conselleria de Benestar Social, va regular les bases generals per a les convocatòries públiques de concerts per a places assistencials en determinats centres residencials i centres de dia d'atenció especialitzada a menors i va efectuar la primera convocatòria pública per al període 2006-2009.
La disposició durant estos anys de places d'atenció a menors via concert ha suposat una garantia i ha dotat de major estabilitat al Servici Públic de Protecció i Inserció de Menors.
Per això, i davant de l'existència de centres residencials de protecció de menors que no es van acollir en el seu moment a la dita convocatòria, però que estaven en condicions de concertar, es va fer una segona convocatòria, per mitjà de l'Ordre de 28 de novembre de 2008, de la Conselleria de Benestar Social.
Resolta esta segona convocatòria, i davant de l'existència de nous centres residencials de protecció de menors que en l'actualitat estan en condicions de concertar, es fa convenient procedir a realitzar una tercera convocatòria que, amb el mateix període de finalització dels concerts vigents, 30 de novembre de 2009, permeta posar un nombre més gran de places residencials a disposició de la Conselleria de Benestar Social, amb l'objectiu de consolidar el Servici Públic de Protecció i Inserció de Menors.
La disposició final primera del Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's les condicions que ha de realitzar per l'administració de la Generalitat amb els centres d'iniciativa social de titularitat privada, establix que els concerts seran objecte de convocatòria pública mitjançant l'ordre de la Conselleria que detente les competències en les matèries objecte del dit decret.
En virtut d'això i fent ús de les facultats que em conferixen l'article 47.11 del Text Refós de la Llei d'Hisenda Pública de la Generalitat Valenciana i el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social.
ORDENE
Article 1. Objecte
És objecte de la present ordre convocar, amb atenció a les bases generals regulades en l'Ordre de 17 de novembre de 2005, de la Conselleria de Benestar Social, publicada en el Diari Oficial de la Generalitat Valenciana núm. 5140, de 22 de novembre de 2005, la posada a disposició del Servici Públic de Protecció i Inserció de Menors, de noves places en centres residencials de protecció de menors, no sotmeses en l'actualitat a concert, per al període comprés entre el 16 de setembre de 2009 i el 30 de novembre de 2009, ambdós inclusivament.
Article 2. Presentació de sol·licituds
El termini de presentació de sol·licituds de la present convocatòria, que s'efectuarà per mitjà del model que figura en l'annex I, a què s'acompanyarà la fitxa de manteniment de tercers de l'annex II, serà de deu dies naturals comptadors des de l'endemà de la publicació d'esta ordre en el Diari Oficial de la Comunitat Valenciana. Quan l'últim dia del termini de presentació fóra inhàbil, s'entendrà prorrogat al primer dia hàbil següent.
Article 3. Remissió d'expedients i informe de compliment de requisits
Estudiats els expedients per la direcció territorial de la Conselleria de Benestar Social, esta els remetrà a la Direcció General de Família juntament amb les plantilles tècniques d'estudi, així com per la seua condició d'òrgan instructor, un informe en què conste que de la informació que es troba en el seu poder es desprén que els beneficiaris complixen tots els requisits necessaris per a accedir a les ajudes, d'acord amb el que disposa l'article setze, apartat 1.B), punt b), de l'Acord de 27 de juny de 2008, del Consell, pel qual es determinen els fets addicionals que han de ser comprovats per la Intervenció en l'exercici de la fiscalització del gasto.
Article 4. Finançament
1. A l'efecte de la present convocatòria i d'acord amb les bases generals regulades en l'Ordre de 17 de novembre de 2005, de la Conselleria de Benestar Social, s'establixen en l'annex III les ràtios de personal que es financen, l'import total d'eixe finançament i l'import de gastos generals de funcionament del centre i atenció al menor, segons la tipologia de centre i el nombre de grups educatius, el mínim i màxim nombre de places dels quals estan determinats en este mateix annex III. Els esmentats imports no estaran durant la vigència del concert subjectes a revisió.
La quantitat resultant de la suma dels anteriors imports donarà lloc al mòdul cost menor/dia/plaça que, multiplicat pel nombre de menors atesos i pel nombre de dies a l'any de funcionament del centre, serà l'import del concert.
Respecte a les places concertades no ocupades, l'import total concertat serà minorat en la quantitat resultant d'aplicar el 10% del mòdul total menor/dia/plaça determinat, al nombre de places vacants no ocupades en l'exercici, sempre que estes superen el 5% de l'ocupació màxima prevista. La minoració es farà una vegada haurà finalitzat la vigència del concert per a l'any 2009.
S'entén a l'efecte de la present ordre per «plaça residencial no ocupada», aquella concertada i no assignada per la direcció territorial de Benestar Social o aquella en què per un període de set dies naturals consecutius es produïsca absència injustificada del centre no informada la direcció territorial de Benestar Social. Tota absència comunicada formalment es considerarà plaça ocupada, llevat que la direcció territorial emeta la resolució de cessament de la mesura en el corresponent centre o de baixa pertinent.
2. El pagament dels concerts de places s'efectuarà d'acord amb el que disposa l'article 34.1.c) de la Llei 17/2008, de 29 de desembre, de Pressupostos de la Generalitat per a 2009, de la manera següent: el 60% de l'import de la subvenció es lliurarà immediatament una vegada concedida esta; el 40% restant es lliurarà després de l'aportació i comprovació de la documentació justificativa de l'efectiva i correcta aplicació de, si més no, el 75% de l'import inicialment anticipat.
Article 5. Garanties
1. D'acord amb el que establix l'article 4.1 de l'Ordre de 17 de novembre de 2005, de la Conselleria de Benestar Social, s'establix com a garantia provisional per als participants en la present convocatòria, la quantia de 150,00 euros.
2. D'acord amb el que establix l'article 4.2 de l'Ordre de 17 de novembre de 2005, de la Conselleria de Benestar Social, els titulars de centres que hagen sigut adjudicataris, hauran de constituir una garantia definitiva, per un import equivalent al 0'1% del total del finançament públic previst per a la totalitat del període de vigència del concert.
DISPOSICIONS ADDICIONALS
Primera
Tots els concerts hauran de fer menció expressa de l'import màxim que abonarà la Conselleria de Benestar Social en cada una de les seues anualitats i en la totalitat del període concertat.
Segona
La minoració de l'import del concert per plaça o places no ocupades, d'acord amb els criteris que establix la present ordre, es farà una vegada haja finalitzat la vigència del concert per a l'any 2009.
Tercera
Excepcionalment, per raons de necessitat o d'interés públic o social, la Comissió d'Avaluació podrà efectuar propostes que excedisquen dels criteris i/o mòduls màxims establits, quan concórreguen en el centre circumstàncies extraordinàries, degudament acreditades en l'expedient.
Quarta
Atesa la finalitat de la present convocatòria, destinada a la concertació de places assistencials per a atenció a menors la tutela o guarda de les quals exercix la Generalitat, i la necessitat disposició de places per al compliment d'estes facultats tuïtives que ha d'exercir com a entitat pública competent, es declara de caràcter urgent la tramitació del present expedient, d'acord amb el que disposa l'article 96 de la Llei 30/2007, de 30 d'octubre, de Contractes del Sector Públic. A este efecte, el termini d'execució dels concerts començarà l'endemà de la constitució de la garantia definitiva.
DISPOSICIONS FINALS
Primera
El pressupost que s'estima per a l'eficàcia de la present convocatòria és de 89.047,68 euros, amb càrrec al programa pressupostari 69.52.42.243.25.8, Família i Adopcions, línia de subvenció codi T1327, de l'exercici de 2009.
Segona
S'autoritza la Secretaria Autonòmica de Família i Coordinació Social, la Subsecretaria de Benestar Social i la Direcció General de Família a elaborar les instruccions de desplegament d'esta ordre.
Tercera
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra la present ordre, es podrà interposar, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.
València, 3 de juny de 2009
El vicepresident tercer del Consell i conseller de Benestar Social,
JUAN GABRIEL COTINO FERRER